Styrking glugga og dyra hurða og dyraopa í húsum sem eru efst í þorpinu á Flateyri; og snjósöfnunargrindur ofan við Innra-Bæjargil og Skollahvilft eru meðal fjögurra tillagna Verkfræðistofunnar Verkís að eflingu ofanflóðavarna.
Þessar tillögur eru unnar eftir að snjóflóð féllu í Önundarfirði og Súgandafirði í janúar 2020. Þær eru fyrsta skref í umfangsmeiri tillögum sem verða kynntar í heild sinni í skýrslu sem kemur út í vor. Hinir tveir kostirnir eru annars vegar víkkun flóðrása við annan leiðigarðinn fyrir ofan þorpið, sem gæti þá leitt meiri snjó frá þorpinu; og hins vegar jarðvegsrannsóknir á hafnarsvæðinu. Rannsóknirnar væru til þess gerðar að skoða mögulega gerð hafnargarðs til að vernda höfnina fyrir flóðum, en í fyrra sukku sex bátar í flóðinu. Ofanflóðasjóður greiðir allan kostnað af jarðvegsrannsóknum í höfninni, en ekki liggur fyrir hversu mikill hann er. Hinar tillögurnar eiga að kosta allt að 345 milljónir, þar af greiðir Ísafjarðarbær tíu prósent. Tillögurnar geta allar komið fljótlega til framkvæmda og flestar klárast fyrir árslok. Bæjarstjórn Ísafjarðarbæjar samþykkti á fundi sínum á fimmtudag að hafist yrði handa við þær.